યુરો ઝોનની સતત કથળતી નાણાકીય પરિસ્થિતિ
ગ્રીસ, ઇટાલી, પોર્ટુગલ બાદ સ્પેન નાદારીના આરે
સ્પેનની બેન્કો નબળી પડી ઃ બેરોજગારીનો આંક વધતાં બેન્કોના ૧૮૪ અબજ યુરો ફસાયા ઃ ૫૦ અબજ ડોલર કરતાં ય વધુ પેકેજની જરૃર
(પી.ટી.આઇ.)	સ્પેન, તા. ૯
ગ્રીસ અને આયર્લેન્ડને એક વખત સહાય કરનાર યુરો ઝોનની ચોથી મોટી આર્થિક સત્તા સ્પેન હવે નાદારીના આરે આવીને ઉભો છે. આંતરારાષ્ટ્રીય મોનીટરી ફંડે જણાવ્યા મુજબ સ્પેનને કટોકટીમાંથી બહાર લાવવા ૫૦ અબજ ડોલર પણ ઓછા પડે તેમ છે. સ્પેનના બેકિંગ ક્ષેત્રને સ્થિર કરવા માટે બમણા પેકેજની જરૃર પડશે તેમ આઇએમએફે રકમની ચોખવટ કર્યા વિના જણાવ્યું હતું.
બેન્કોની હાલત સુધારવા માટે સ્પેન યુરો ઝોનની મદદ માગી શકે છે આમ યુરોપમાં સ્પેન મંદીમાં સપડાયેલો ચોથો દેશ બનશે.
આઇએમએફે જણાવ્યું હતું કે, સ્પેન ગ્રીસની જેમ સરકારી વહીવટી ખર્ચાને કારણે દેવામાં નથી ડૂબ્યું પરંતુ એસ્ટેટ ક્ષેત્ર અને બેન્કિંગ ક્ષેત્રના ગેરવહીવટથી મુશ્કેલીમાં મુકાયું છે. બેન્કોએ આપેલા દેવા ભરપાઈ થવાની આશા નહીવત છે. સ્પેન છેલ્લા ત્રણ વર્ષમાં બીજી વાર મંદીનો શિકાર બન્યું છે.
સ્પેનમાં બેરોજગારીનો દર ૨૫ ટકા થયો છે લોકો વ્યક્તિગત કરજ ચૂકવી શકતા નથી. બેન્ક ઓફ સ્પેનના ૧૮૪ અબજ યુરો એસ્ટેટ ક્ષેત્રમાં ફસાયેલા છે.
૧૭ દેશોના યુરો ઝોનમાં જર્મની, ફ્રાન્સ અને ઇટાલી પછીની ચોથી સૌથી મોટી અર્થવ્યવસ્થા છે ગ્રીસ કરતા તે પાંચ ગણી મોટી છે એટલે તેની મુશ્કેલીઓ પણ મોટી હોય. સ્પેનની બેન્કોને મદદ કરવા માટે યુરો ઝોનના નાણામંત્રીઓનું સંમેલન બોલાવાયું છે. સ્પેન યુરો ઝોનની મદદ માંગશે તેવી અટકળો પ્રબળ બની છે.
અમેરિકાના પ્રમુખ બરાક ઓબામાએ પણ યુરો ઝોનના સંકટ ટાળવા માટે ઝડપી પગલા લેવા અપીલ કરી છે કારણ કે યુરો ઝોન મુશ્કેલીમાં મુકાય તો અમેરિકાને પણ વિપરીત અસર થાય.